### NN 85/2022 (22.7.2022.), Odluka o naknadi za razvoj trgovačkog društva Vodovod d.o.o., Blato

VODOVOD D.O.O.

1323

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. točka 4. Zakona o vodnim uslugama (»Narodne novine«, broj 66/19), Skupština trgovačkog društva Vodovoda d.o.o. na svojoj redovnoj sjednici održanoj 15. srpnja 2022. god. većinom glasova u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Vodovoda d.o.o. (dalje u tekstu: javni isporučitelj vodnih usluga) koje čine područja općina: Blato, Vela Luka i Smokvica plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe.

Od obveze plaćanja naknade oslobođeni su korisnici vodnih usluga u kategoriji poljoprivrede.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u posebnom dijelu te u visinama izraženim u kunama po osnovici iz članka 3. ove Odluke (kn/m3), kako slijedi:

|  |  |  |
| --- | --- | --- |
| Red. br. | Jedinica lokalne samouprave | Naknada za razvoj (kn/m3) |
| Kućanstva (domaćinstva)  Poslovni korisnici  (gospodarstvo) |
| 1. | Blato | 4,00 |
| 2. | Smokvica | 4,00 |

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje i ne podliježe obvezi obračunavanja PDV-a.

Naknada za razvoj plaća se u rokovima dospijeća na računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj kao i način trošenja sredstava, evidentirati u svojim poslovnim knjigama na zasebnim pozicijama.

Javni isporučitelj vodnih usluga se obvezuje, jednom godišnje, Skupštini društva dostaviti izvješće o obračunatoj, naplaćenoj i utrošenoj naknadi za razvoj.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za period 2020. – 2025. god. te 2021. – 2030. god., koji je objavljen na internetskoj stranici www.vodovod-blato.hr.

Pod izdacima gradnje komunalnih vodnih građevina podrazumijevaju se svi izdatci koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina koje je realizirala pojedina općina.

Članak 8.

Nadzor nad obračunom i naplatom naknada za razvoj provodi financijska služba isporučitelja vodne usluge (šef računovodstva) te Skupština društva na temelju dostavljenih izvješća iz članka 6. stavak drugi ove odluke.

Članak 9.

Stupanjem na snagu ove Odluke, prestaju važiti:

1. Odluka o naknadi za razvoj na vodoopskrbnom području Općine Blato: klasa: 021-05/12-02/5; urbroj: 2138/02-02/1-12-1 od 23. veljače 2012. god.

2. Odluka o naknadi za razvoj na vodoopskrbnom području Općine Smokvica: klasa: 021-05/14-01/07; urbroj: 2138-04-14-7-3 od 9. listopada 2014. god.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu osmoga dana od dana objave u »Narodnim novinama«.

Blato, 15. srpnja 2022.

Vodovod d.o.o.
 Predsjedavajući Skupštine
 opunomoćenik načelnice Vela Luke
 Ivo Burmas, v. r.